BTG งบโตแต่ราคาเอื่อย
เมื่อวานนี้ “เบทาโกร” หรือ BTG แจ้งผลประกอบการงวดไตรมาส 3/65 กำไรสุทธิ 2,302 ล้านบาท หรือพลิกจากขาดทุนในไตรมาสเดียวกันก่อนหน้ามามีกำไร
เมื่อวานนี้ “เบทาโกร” หรือ BTG แจ้งผลประกอบการงวดไตรมาส 3/65 กำไรสุทธิ 2,302 ล้านบาท หรือพลิกจากขาดทุนในไตรมาสเดียวกันก่อนหน้ามามีกำไร
9 พ.ย. 2565

เมื่อวานนี้ “เบทาโกร” หรือ BTG แจ้งผลประกอบการงวดไตรมาส 3/65
กำไรสุทธิ 2,302 ล้านบาท
หรือพลิกจากขาดทุนในไตรมาสเดียวกันก่อนหน้ามามีกำไร
ส่งผล 9 เดือนแรก มีกำไรแล้ว 6,141 ล้านบาท เพิ่มจาก 107 ล้านบาทในช่วงเดียวกันของปีก่อน
ราคาหุ้นเบทาโกรวิ่งขึ้นมารับข่าวได้นิดหน่อย
บวก 1.00 บาท มาปิดที่ 37.75 บาท ที่เป็นแนวต้านใหญ่พอดี
ผลประกอบการที่ออกมา น่าจะเป็นไปตามที่ตลาดได้คาดการณ์ไว้อยู่แล้ว จึงไม่เป็นเรื่องเซอร์ไพรส์เชิงบวกที่จะทำให้ราคาหุ้นพุ่งทะลุกลับมาที่ไอพีโอ 40.00 บาทได้
ล่าสุด จากการเข้าไปดูความเห็นของนักลงทุนในโซเชียลต่าง ๆ
ส่วนใหญ่ยังมีมุมมองเชิงลบกับหุ้นตัวนี้อยู่
วอลุ่มเทรด หรือมูลค่าการซื้อขายค่อย ๆ ปรับลดลง
ส่วนเมื่อวานนี้ที่ดีดกลับขึ้นมานั้น
มาจากการเข้าเก็งกำไรระยะสั้นหลังจากแจ้งงบการเงินงวดไตรมาส 3/65 ออกมา
นักลงทุนยังคงไม่มั่นใจว่า ราคาหุ้นเบทาโกรจะฟื้นตัวได้จริง
หรือมีมุมมองว่าราคาหุ้นน่าจะมีแนวโน้มร่วงลง มากกว่าวิ่งขึ้นมาได้เรื่อย ๆ
ทำให้หากเข้าเล่น หรือลงทุน
จะเล่นแบบเก็งกำไรสั้น ๆ เท่านั้น
เคยเขียนไว้ในฉบับก่อนหน้านี้แล้ว
ปัญหาราคาหุ้นของเบทาโกรเกิดจาก “มันนี่เกม” ที่มีเหตุผลมาจากความไม่เชื่อมั่น ราคาหุ้นไอพีโอที่อาจวางสูงเกินไป การเก็งกำไรแบบตีหัวเข้าบ้าน รวมถึงการกระจายหุ้นไปยังกองทุนต่าง ๆ
กองทุนนี่แหละคือ “กลุ่มสาดหุ้น” ไอพีโอ ตัวเก่งเลย
โดยเฉพาะกองทุนขนาดเล็ก
และกลุ่มนี้มีเทคนิคการสาดแบบไม่ขาดทุน
หรือการทำ Short Against Port คือการขายออกไปก่อน (ในราคาสูง) แล้วมาซื้อกลับในภายหลัง (ในราคาที่ต่ำกว่าขายออก)
ส่วนจะมีการขายหุ้นของกลุ่มที่ได้รับการจัดสรรหุ้นก่อนหน้าไอพีโอ
และไม่ได้เป็นส่วนที่ติด Silent Period หรือเปล่า
ประเด็นนี้คงยากที่จะตรวจสอบ
แต่เมื่อทางเบทาโกรแจ้งออกมาว่า “ไม่มีการขาย”
คงต้องเชื่อไปตามนั้น
เบทาโกร ถือเป็นหุ้นที่นักลงทุนเฝ้าติดตามมานานนับตั้งแต่มีข่าวว่าจะเข้าตลาดหุ้น
ทว่า ความรู้สึกตอนนั้น กับล่าสุด หรือขณะนี้
ได้แตกต่างกันอย่างสิ้นเชิง
ความเชื่อมั่นต่าง ๆ ต่อหุ้นถือว่าถูกปรับลดลงไปอย่างมากทั้งตัวหุ้นเองที่ปรึกษาการเงิน และกลุ่มเกี่ยวข้อง
และยังไม่รู้ว่า ความเชื่อมั่นต่าง ๆ นั้น จะกลับมาเมื่อไหร่
ส่วนราคาหุ้นนั้น จะถามว่า มีโอกาสที่จะผ่านไอพีโอ 40.00 บาท หรือเปล่า
ประเด็นนี้ หากนักลงทุนสถาบันไม่ซื้อกลับแบบล็อตใหญ่ ๆ แบบต่อเนื่อง
ราคาก็คงยากที่จะกลับมาได้